بوهيموند دى ترانتو  Bohemond di Taranto و ابن اخته  تانكريد  Tancred وصلوا قسطنطينيه يوم 9 ابريل بجيش النورمان من جنوب ايطاليا. بالنسبه للامبراطور اليكسوس ، بوهموند كان أخطر اللى وصلوا لإن البيزنطين كانوا بيعتبروا النورمان اعداء و لإنهم كانوا جيش منظم كويس. بوهيموند كان نفسه يقود الحمله بس ما كانش معاه تفويض من البابا فحاول ياخد تفويض من الامبراطور اليكسوس فبعد ما ادى يمين الولاء ليه طلب منه يعينه قائد سنه للقوات الامبراطوريه فى اسيا فقاله الامبراطور ان لسه بدرى ع الكلام ده و وعده بانه حا يعينه فى المستقبل بعد ما يبين كفاءته. بعد بوهموند وصل الكونت  ريموند الرابع دى تولوز  Raymond IV de Touluse، اللى حارب المسلمين قبل كده فى اسبانيا، و كان اول واحد يستجيب لنداء البابا اوربان التانى. وقت ما كان ريموند فى قسطنطينيه بيقابل الامبراطور، قواته ع الجانب الغربى قامت بعمليات نهب فى القرى لكن الجيش البيزنطى قدر يوقفهم عند حدهم. ريموند رفض الاول انه يدى يمين الولاء للامبرطور لانه خاف لو عمل كده حا يبقى مجرد و احد من اللى ادوا يمين الولاء من غير سلطات ترضى طموحاته وحاول يتهرب من اداء اليمين بقوله انه جه الشرق عشان يأدى خدمه للرب و بكده الرب هوه سيده الوحيد و قال " لكن لو الامبراطور بقى قائد القوات المسيحيه المتحده فمش حا يتأخر فى خدمته". لكن فى نهاية المطاف وافق ريموند على تأدية يمين الولاء يوم 26 ابريل، بس بألفاظ تانيه كات بتستخدم فى جنوب فرنسا، وافق عليها الامبراطور، وبكده اتسمح لجيشه انه يعدى للناحيه الاسيويه فى الاراضى البيزنطيه.